বলার অপেক্ষা রাখে না, যাকাত ও ইফতার সামগ্রী বিতরণের নামে এভাবে শিশু ও নারী-পুরুষের অপমৃত্যু ঘটানোর কর্মকান্ড কোনোভাবেই সমর্থনযোগ্য হতে পারে না। প্রসঙ্গক্রমে উল্লেখ করা দরকার, ২০০৫ সালের অক্টোবরেও একই এলাকায় একই শিল্পপ্রতিষ্ঠানের মালিকের যাকাত বিতরণের সময় পদদলিত হয়ে নয়জন নিহত এবং ৫০ জনের বেশি মানুষ আহত হয়েছিল। মাঝখানে এক যুগের বেশি সময় পেরিয়ে গেলেও প্রতিষ্ঠানটির মালিক পক্ষ অতীতের ঘটনা থেকে কোনো শিক্ষা নেননি বলেই সোমবার একই ধরনের অপমৃত্যুর পুনরাবৃত্তি ঘটতে পেরেছে।